Title: Opettajalle
Course: Esittelykurssi - S202 Kieli- ja tekstitietoisuus

Latu auki! - laaja-alaista digimateriaalia lukiolaisen oppimisen tueksi -hankkeessa tuotettu suomi toisena kielenä -oppimateriaalia voi hyödyntää opintojaksojen oppimateriaalina sellaisenaan tai muun oppimateriaalin tukena. Materiaalia on tuotettu laaja-alaisuutta ja erityisesti akateemisia taitoja silmällä pitäen. Kirjallisuuden käsittelyssä korostuu opetussuunnitelman mukainen elämyksellisyyden ja kulttuurin merkityksellisyyden löytäminen sekä lukemalla että itse tekemällä.

Tehtävissä on panostettu myös eritasoisten oppijoiden huomiointiin: osaan tehtävistä on merkitty, ovatko ne helpompia vai haastavampia. Näin opiskelija voi itse testata taitojensa kehittymistä etenemällä helpoista vaikeampiin. Toisaalta pidemmälle edistyneet opiskelijat voivat keskittyä syvemmin taitojensa harjoittamiseen ja käyttää aikansa haastavampiin tehtäviin.

Osa oppimateriaalista on suunniteltu enemmän opiskelijan itsenäistä edistymistä silmällä pitäen ja soveltuu myös esimerkiksi verkko-opintoihin. Kuitenkin esimerkiksi kirjallisuuteen painottuvilla opintojaksoilla S204 ja S208 painotus on enemmän luokkamuotoisessa opiskelussa, jossa tehdään myös esimerkiksi ryhmätöitä.

Interaktiivisia H5P-tehtäviä voi käyttää hakemalla upotuskoodin tehtävän alta. Tehtävissä tuotettuja tekstejä tai tuloksia ei tällöin voi siirtää suoraan opettajalle kuten Moodle-ympäristöä käytettäessä, mutta opiskelija voi tehdä tehtävät tietokoneellaan. Monet tehtävistä sisältävät myös oikeat vastaukset. Kirjoitustehtävissä opiskelija voi lähettää tuotoksen opettajalleen arvioitavaksi sovitulla tavalla.

Oppimateriaali on tuotettu Opetushallituksen valtionavustuksella lukion oppimateriaalihankkeisiin, jotka edistävät laaja-alaista osaamista ja tulevaisuustaitoja sekä korkeakoulu-, kansainvälisyys- ja työelämäyhteistyötä.

S22-moduulin materiaalin tekivät Niina Eloranta ja Kirsi Ylätalo, Jyväskylän aikuislukio / Jyväskylän koulutuskuntayhtymä GRADIA.